Dragan Stojnić

Dragan Stojnić jedan je od najznačajnijih srpskih i jugoslavenskih šansonjera. Živio je u Sarajevu, Banjoj Luci, Skopju i Beogradu, gradovima koji su obilježili njega i njegovo muzičko stvaralaštvo, ali gdje god da je došao, u srcu je uvijek nosio pjesmu. Posebno ga se rado sjećaju starije Sarajlije, koji o Stojniću imaju samo riječi hvale, govoreći o njemu kao o velikom gospodinu i iskrenom i pravom prijatelju Sarajeva i Bosne i Hercegovine. Oduvijek je želio postati pjevač, a na sceni je proveo skoro 40 godina. Studirao je francuski jezik, da bi kasnije ipak završio Višu turističku školu. 

 Karijera 
Njegovi počeci vežu se za čuveni sarajevski ansambl "Prijatelji", a prvi veliki uspjeh postigao je 1964. pobjedom na festivalu u Kraljevu "Mikrofon je vaš" s pjesmom "Bila je tako lijepa", tadašnjim evrovizijskim hitom, pjesmom predstavnicom Francuske 1963. Sljedeće godine također dobija prvu nagradu na festivalu u Opatiji za evergrin "Zašto dolaziš samo sa kišom". Poslije toga 1966. gostuje u pariskoj Olympiji, međunarodnom hramu muzike, a njegove su se ploče počele prodavati u ogromnim tiražima. 

Najplodniji period imao je u Sarajevu, gdje je tokom 1960-ih snimio više francuskih šansona, a kroz prijevode tekstova jugoslavenska publika dobila je priliku upoznati smisao i duh francuske šansone. Osim tekstova na francuskom, koristio je i tekstove B. Stojadinovića i N. Vražalice. Uspješno je sarađivao sa sarajevskim orkestrom Esada Arnautalića, koji je bio i aranžer više njegovih pjesama. Istih godina povremeno je nastupao i na domaćim festivalima zabavne muzike (Opatijski festival, Vaš šlager sezone, Beogradsko proleće), nekoliko puta predstavljao je i Radioteleviziju Sarajevo na nacionalnim izborima za Pjesmu Evrovizije, ali, sve u svemu, ipak nije bio festivalski pjevač.  

1984. počeo je sa serijom tradicionalnih solističkih koncerata povodom 8. marta u Beogradu, kojima je održavao neraskidivu vezu s publikom. Održao je mnogobrojne koncerte i nastupe širom Jugoslavije, a, zahvaljujući pjesmi, obišao je i gotovo cijeli svijet. Bio je dugogodišnji saradnik PGP RTB-a, a 1998. dobio je nagradu "Zlatni beočug" Kulturno-prosvjetne zajednice Beograda. 1991. otpjevao je gotovo cjelokupni materijal za soundtrack filma Moj brat Aleksa, koji govori o životu Alekse Šantića.

 Hitovi 

"Još juče"
"Moj život"
"Ja to znam"
"Zasto dolaziš samo s kišom"
"Soliteri"
"Stare slike"
"Maestro i violina"
"Moj svet"
"La mere"
"La boheme"
"Jedna gitara, hiljadu snova"
"Bila je tako lijepa"
"Doviđenja, ljubavi"
"Iluzija"
"Biće dana"
"Ide, ide život"
"Adagio"
"Još si tu"
"Barbara"
"Vino i gitare"
"Jedan čovek i jedna žena"

 Vanjski linkovi 
 Stojnićeva diskografija na discogs.com

Kategorija:Rođeni 1937.
Kategorija:Umrli 2003.
Kategorija:Biografije, Beograd

Kategorija:Jugoslavenski pjevači
Kategorija:Srbijanski pjevači